ARRONDO ALDASORO (EH Bildu, 2015-10-02):
Toña jauna, ados zaude esandako gauza askorekin, baina zer egingo dugu?
Zer egingo du Jaurlaritzak? Berdin jarraitu? Hori da esan duzuna. Orain arte saiatu zarete zure ikuspuntutik hainbat gauza egiten, eta jarraituko da bide horretatik. Eta guk diogu ez dela nahikoa, ez da nahikoa eta gainera ez da bidea.
Aldatu egin behar da norabide, benetan erantzun bat nahi baldin badugu, kasu honetan, iraupen luzeko langabetuei. Beste neurri batzuk hartu daitezke eta hartu behar dira. Eta hori da ez duguna ikusten eta eskatzen dioguna Jaurlaritzari. Baina are gehiago esango dut. Pertsona hauentzako batzuei, langabezia estaldurarik gabe daudenentzat, babes sistema bere osotasunean hedatzeko proposamen bat ere egin genuen Legebiltzar honetan. Proposatu genuen diru-sarrerak bermatzeko errentaren bitartez behintzat babestea kolektibo hau, eta ezetza jaso genuen. Beraz, kolektibo hau zati handi bat baita ere hori pobreziara eta bazterketa sozialera bideratzen ari gara. Eta ez dugu konpartitzen jarrera hori eta ezta ere egiten dena edo egin gabe uzten dena.
Lehendakariak berak, begira, politika orokorreko eztabaidaren hitzaldian esandakoa gogoratuko nahi dut, zeren eta guretzat oso adierazgarria izan zen eta ni behintzat horrekin gelditu nintzen. Esan zuen, alde batetik, enplegua lehentasuna zela baina gero, egun batzuk lehenago, jaso genuen esan behar zuenaren laburpena eta bertan Jaurlaritzaren konpromisoak izendatzean, lehenengo tokian  - hiru ardatz zeuden -  eta lehenengoa zen zorrotzak izatea egonkortasun printzipioak kudeatzean eta betetzean. Eta hirugarren puntua zen, hirutik hirugarrena zen enplegua.
Guretzat hori argia izan zen: Etorkizunari begira  - hemen ipintzen zuen -  Jaurlaritzaren konpromisoak finkatu. Lehenengoa, neoliberal guztiek eskatzen dutena betetzea: egonkortasuna, zorra eta abar. Eta hirugarrena, hirutik hirugarrena, enplegua. Eta guretzat hori adierazgarria izan zen esan dudan bezala, adierazgarria izan zen.
Baina gero, politika orokorreko osoko bilkuran bertan ere, Urkullu jaunak esan zuena eta pasatu ziguten dokumentuan esan zuen diskurtsotik, oso argi geratu zitzaigun: "Nuevo impulso para Euskadi. Nuestros ejes de actuación. Un primer pilar, la innovación". Oso luzea, luzea, ondo luzea.
"El segundo pilar, nuestra prioridad fundamental  - hori bai esaten du - , el empleo". Hiru lerro, hiru lerro. Ez du ezer esaten, ez dut irakurriko, ez dago denborarik, denok dakigu, hiru lerro.
Hori da lehentasuna izatea? Guk uste dugu ezetz. Eta uste dugu, politika publikoen garrantzia mahai gainean ipini behar dela eta guk behintzat azpimarratu nahi dugu berriro.
Guk ez ditugu behar nolabait, Madrileko menpekotasun neurriak errepikatu edo aplikatu hemen. Guk ez ditugu behar "Prepara" edo "Programa de Activación para el Empleo" delakoa, 426 eurokoak, tarifa planak eta horrelakoak.
Benetan, enplegu politika publiko osoak eta orekatuak behar ditugu, hemengo beharrei, gure ehuna, gure langabeziari aurre egingo dietenak. Eta horretarako, guk ere burujabetasuna behar dugula uste dugu.
Norabidea aldatzeko eta benetako erantzun bat emateko. Gaur egun, ezagutzen ditugun datuak, gaur beste datu batzuk atera dira, non ehuneko batzuk hobetzen diren, 300 pertsona edo zerbait gehiago uste dut esaten duela, baina datuak gora datuak behera, hilabeteak gora hilabeteak behera, benetan, langabezian dauden pertsonen kopurua oso larria da, sortzen den enpleguaren kalitatea ez da ona eta drama bat dugu, iraupen luzeko langabeziarekin.
Eta eskatzen dizuegu, guk proposamen batzuk bota ditugu, zehaztuko ditugu gehiago, baina uste dugu, Jaurlaritzak benetan serio hartu behar duela hau dena.
Atzo gazteen egoerari buruz, lan prekarietateari buruz hitz egin zen hemen. Etsipen mezuak eta neurri eraginkorrik gabe, zer gelditzen zaie? Alde egitea.
Eta iraupen luzeko langabetuei zer gelditzen zaie, sailburu jauna?